Source: https://myzilina.sme.sk/c/20165303/pozostali-obeti-rasoveho-utoku-sa-domahaju-odskodnenia.html
Timestamp: 2019-03-20 15:04:24+00:00

Document:
Pozostalí obeti rasového útoku sa domáhajú odškodnenia - myzilina.sme.sk
Pozostalí obeti rasového útoku sa domáhajú odškodnenia
Na Okresnom súde v Žiline pokračovalo pojednávanie v prípade rasovo motivovaného útoku.
17. máj 2016 o 17:24 TASR
ŽILINA. Občianskoprávne pojednávanie, na ktorom si pozostalí po obeti rasovo motivovaného útoku Anastázii Balážovej uplatňujú náhradu škody a nemajetkovú ujmu, včera na Okresnom súde (OS) v Žiline odročili na 5. septembra 2016.
Právny zástupca rodiny Balážovcov Stanislav Jakubčík pripomenul, že v auguste 2016 uplynie 16 rokov od tragickej udalosti rodiny Balážovcov, ktorá žije v Belgicku. "Do dnešného dňa rodina nie je odškodnená. Faktom je, že páchatelia boli postavení pred súd z pohľadu trestnoprávnej roviny a sú právoplatne odsúdení. Avšak do dnešného dňa neboli zaviazaní k náhrade škody ako páchatelia trestných činov," povedal právny zástupca.
Doplnil, že predchádzajúci právny zástupca rodiny Balážovcov uplatňoval nárok na náhradu škody pred Okresným a Krajským súdom v Žiline. "Žiaľ, okresný súd v roku 2010 a krajský súd v roku 2011 zamietli návrhy na odškodnenie. V roku 2015 Ústavný súd (ÚS) SR nálezom vyslovil, že práva rodiny Balážovcov boli poškodené pred okresným a krajským súdom. Na základe nálezu ÚS bolo zrušené rozhodnutie Krajského aj Okresného súdu v Žiline a opätovne sa nachádzame na okresnom súde, aby sme uplatňovali návrh na náhradu škody voči páchateľom," dodal právny zástupca rodiny Balážovcov.
Podľa rozsudku Vojenského obvodového súdu v Banskej Bystrici a rozsudku Krajského súdu v Žiline vtrhli do domu Františka Baláža po predchádzajúcej dohode o napadnutí a zbití rómskej rodiny 20. augusta 2000 okolo 03.35 h Peter Bandúr, Pavel Hrčka a Pavol Kozák. Do domu sa dostali po tom, ako vykopli kovovú bránu a vytrhli vchodové dvere, pričom pri útoku kričali "Pozabíjame vás, vy gumy čierne!".
"Podľa znaleckého posudku a rozsudkov spôsobili páchatelia deťom Františka Baláža rozsiahle závažné fyzické poranenia a jeho manželke spôsobil Peter Bandúr úderom bejzbalovou palicou do hlavy zranenia, na následky ktorých 22. augusta 2000 zomrela. Odsúdený Hrčka a Kozák sa na tomto útoku spoločne podieľali a následne z miesta činu ušli na aute, v ktorom ich pred domom čakal Marián Skaličan," informoval v roku 2008 právny zástupca rodiny Balážovcov Columbus Igboanusi.
Krajský súd v Žiline odsúdil v novembri 2001 Pavla Hrčku zo Žiliny na štyri roky nepodmienečne v 1. nápravnovýchovnej skupine (NVS), Pavla Kozáka zo Šale, ktorého matka bola Rómka, na päť rokov nepodmienečne v 2. NVS a Mariána Skaličana zo Žilinskej Lehoty na tri roky v 2. NVS. Ďalším zo štvorice útočníkov bol vojak základnej služby Peter Bandúr zo Žiliny, ktorého Vojenský obvodový súd v Banskej Bystrici v marci 2001 odsúdil za zabitie Anastázie Balážovej s rasovým motívom na sedem rokov odňatia slobody v 1. NVS.

References: súd 
 súd 
 súd 
 súd 
 súd 
 súd